B4-0034, 0037, 0038 και 0040/96

Ψήφισμα σχετικά με τη σύνοδο του Ευρωπαϊκού Συμβουλίου της 15ης και 16ης Δεκεμβρίου 1995 στη Μαδρίτη

Το Ευρωπαϊκό Κοινοβούλιο,

- έχοντας υπόψη τα συμπεράσματα του Ευρωπαϊκού Συμβουλίου της 15ης και 16ης Δεκεμβρίου 1995,

- έχοντας υπόψη τη δήλωση του Προέδρου του Ευρωπαϊκού Συμβουλίου,

Προετοιμασία της Διακυβερνητικής Διάσκεψης του 1996

1. εκφράζει την ικανοποίησή του για τα αποτελέσματα του Ευρωπαϊκού Συμβουλίου, το οποίο, λαμβάνοντας υπόψη την έκθεση Westendorp, έδωσε την εκκίνηση για τη δημιουργία μιας Ένωσης, επιβεβαιώνοντας τις σημαντικές προθεσμίες για την Ευρώπη του αύριο[semigr ]

2. παρατηρεί ότι η έκθεση αυτή, η οποία περιλαμβάνει τις θέσεις της ομάδας προβληματισμού για μια σειρά σημαντικών ζητημάτων, οι οποίες ευθυγραμμίζονται με τις θέσεις του Ευρωπαϊκού Κοινοβουλίου όπως καθορίστηκαν στο ψήφισμά του της 17ης Μαΐου 1995 σχετικά με τη λειτουργία της συνθήκης για την Ευρωπαϊκή Ένωση με την προοπτική της Διακυβερνητικής Διάσκεψης του 1996, - Εφαρμογή και ανάπτυξη της Ένωσης ((EE C 151 της 19.6.1995, σ. 56)), θεωρείται από το Ευρωπαϊκό Συμβούλιο ως κατάλληλη βάση για τις εργασίες της Διακυβερνητικής Διάσκεψης, αλλά υπενθυμίζει στο Ευρωπαϊκό Συμβούλιο ότι το Ευρωπαϊκό Κοινοβούλιο θα υποβάλει τη δική του αξιολόγηση όσον αφορά την έκθεση της Ομάδας Προβληματισμού πριν από την έναρξη της Διακυβερνητικής Διάσκεψης[semigr ]

3. υπενθυμίζει το ψήφισμά του της 14ης Δεκεμβρίου 1995 σχετικά με την ημερήσια διάταξη της Διακυβερνητικής Διάσκεψης του 1996 ενόψει του Ευρωπαϊκού Συμβουλίου της Μαδρίτης ((ΣΠ της ημερομηνίας αυτής, Μέρος ΙΙ, σημείο 1 γ))), και ιδιαίτερα το αίτημά του για την έγκριση από το Συμβούλιο ενός τρόπου για την εξασφάλιση της διαφάνειας, της πρόσβασης στην ενημέρωση και της στενότερης δυνατής συμμετοχής και συνεργασίας του Ευρωπαϊκού Κοινοβουλίου στη Διακυβερνητική Διάσκεψη, η οποία θα μπορούσε να επιτευχθεί καλύτερα με τη συμμετοχή παρατηρητών του Ευρωπαϊκού Κοινοβουλίου στη διάσκεψη και επαναλαμβάνει το αίτημά του να συμμετάσχει πλήρως τόσο στη φάση της διαπραγμάτευσης όσο και στη φάση της κύρωσης[semigr ]

4. δεν θεωρεί καθόλου ικανοποιητική την πρόοδο που συντελέσθηκε όσον αφορά τη διαφάνεια των εργασιών του Συμβουλίου και επαναλαμβάνει το αίτημά του για πλήρη διαφάνεια, σε περίπτωση που το Συμβούλιο ενεργεί ως νομοθέτης[semigr ]

Οικονομική και Νομισματική Ένωση

5. χαιρετίζει το γεγονός ότι ελήφθη απόφαση όσον αφορά το όνομα του κοινού νομίσματος, καθώς και την επιβεβαίωση, εκ μέρους του Ευρωπαϊκού Συμβουλίου, της 1ης Ιανουαρίου 1999 ως ημερομηνίας για την έναρξη του τρίτου σταδίου της ΟΝΕ, σύμφωνα με τις διαδικασίες που καθορίζει η Συνθήκη και την παράλληλη υιοθέτηση ενός σεναρίου μετάβασης, το οποίο επιδιώκει τη διαφάνεια και την κοινή αποδοχή, ενισχύει την αξιοπιστία και υπογραμμίζει τον μη αναστρέψιμο χαρακτήρα της διαδικασίας[semigr ]

6. προσδοκά από το Συμβούλιο να λάβει εν ευθέτω χρόνω τις αποφάσεις σχετικά με τον ορισμό των διαφόρων προσώπων που θα συγκροτήσουν τα όργανα της μελλοντικής κεντρικής τράπεζας και τον καθορισμό του νομικού πλαισίου για τη χρησιμοποίηση του EURO[semigr ]

7. χαιρετίζει το γεγονός ότι το Ευρωπαϊκό Συμβούλιο κάλεσε το Συμβούλιο Οικονομίας και Οικονομικών να μελετήσει, ζητώντας και τη γνώμη της Επιτροπής και του Ευρωπαϊκού Νομισματικoύ Ινστιτούτου, τη σχέση μεταξύ των κρατών μελών που θα ενταχθούν στο χώρο του κοινού νομίσματος και εκείνων των κρατών μελών που δεν θα συμμετάσχουν, και ζητεί την πλήρη συμμετοχή του Ευρωπαϊκού Κοινοβουλίου στη διαδικασία αυτή[semigr ] υπενθυμίζει ακόμη ότι το Ευρωπαϊκό Κοινοβούλιο πρέπει να συμμετάσχει πλήρως στη διαδικασία αυτή, σύμφωνα με τις διατάξεις της Συνθήκης[semigr ]

8. σημειώνει την έγκριση, εκ μέρους του Ευρωπαϊκού Συμβουλίου, του ψηφίσματος του Συμβουλίου επί της σύστασης της Επιτροπής σχετικά με τους γενικούς προσανατολισμούς της οικονομικής πολιτικής των κρατών μελών και της Κοινότητας, της 14 Ιουλίου 1995, εκφράζει όμως τη λύπη του για το γεγονός ότι το Ευρωπαϊκό Κοινοβούλιο δεν συμμετέχει στην πολυμερή διαδικασία εποπτείας και ζητεί την εφαρμογή του άρθρου 103 παράγραφος 5 της Συνθήκης, το οποίο επιτρέπει στο Συμβούλιο τη διαμόρφωση λεπτομερέστερων κανόνων για τη διαδικασία αυτή[semigr ]

Ανάπτυξη και απασχόληση

9. αδυνατεί να εκφράσει την πλήρη συμφωνία του με τα αισιόδοξα συμπεράσματα όσον αφορά την απασχόληση, στα οποία περιγράφεται η κατάσταση ως βελτιούμενη και γίνεται πολύς λόγος για τα αποτελέσματα των μέτρων που ελήφθησαν στο πλαίσιο των συμπερασμάτων του Συμβουλίου του Έσσεν, κάτι που έρχεται σε αντίθεση με τα δημοσιευόμενα ποσοστά ανεργίας[semigr ]

10. επαναλαμβάνει τη θέση του, την οποία εξέφρασε στο ψήφισμά του της 14ης Ιουλίου 1995 σχετικά με τη σύσταση της Επιτροπής για τους γενικούς προσανατολισμούς της οικονομικής πολιτικής των κρατών μελών και της Κοινότητας (COM(95)0228 - C4-0210/95) ((EE C 249 της 25.09.1995, σελ. 213)), ότι οι γενικοί οικονομικοί προσανατολισμοί ήταν ανεπαρκείς για την επίτευξη της βιώσιμης ανάπτυξης και την αντιμετώπιση της μαζικής ανεργίας, ενώ υπερεκτιμούσαν το σθένος της οικονομίας - μια άποψη η οποία διαψεύδεται από την πτωτική τάση των προβλέψεων σε πολλά κράτη μέλη - και λυπάται για το γεγονός ότι στο Ευρωπαϊκό Συμβούλιο δεν παρουσιάστηκαν νέες πρωτοβουλίες για την ενθάρρυνση της οικονομικής ανάπτυξης[semigr ]

11. αποδέχεται το αίτημα που απηύθυνε το Ευρωπαϊκό Συμβούλιο στα κράτη μέλη να επιδείξουν ιδιαίτερη προσοχή στα πολυετή προγράμματά τους για την απασχόληση, μέσω προγραμμάτων εκπαίδευσης, της διατήρησης των μισθών στα σημερινά συγκρατημένα επίπεδα σε συνδυασμό με την παραγωγικότητα, καθώς και της προσπάθειας για την επίτευξη ενός μέγιστου επιπέδου αποτελεσματικότητας των συστημάτων κοινωνικής προστασίας[semigr ] υπογραμμίζει την σπουδαιότητα των ΜΜΕ ως παραγόντων οικονομικής ανάπτυξης και δημιουργίας θέσεων απασχόλησης[semigr ] θεωρεί ότι η επιβράδυνση της ανάπτυξης στα κράτη μέλη απαιτεί μια ενεργότερη πολιτική απασχόλησης και μια αποτελεσματικότερη χρήση των διαρθρωτικών ταμείων[semigr ]

12. θεωρεί ότι πρέπει να δοθεί μεγαλύτερη έμφαση στον ρόλο της περιβαλλοντικής πολιτικής, λαμβάνοντας υπόψη όχι μόνο τη συμβολή των νέων τεχνολογιών και παραγωγικών μεθόδων στη βελτίωση της κατάστασης του περιβάλλοντος, αλλά και το γεγονός ότι η ανάπτυξη των νέων αυτών τεχνολογιών και η κατασκευή νέων «καθαρών» προϊόντων μπορεί να συμβάλει, σε μεγάλο βαθμό, στη δημιουργία θέσεων εργασίας[semigr ]

Εσωτερικά θέματα

13. εκφράζει τη λύπη του για την επανειλημμένη αδυναμία του Ευρωπαϊκού Συμβουλίου να τηρήσει την υπόσχεσή του του Ιουνίου 1994 για την υιοθέτηση μιας συνολικής στρατηγικής κατά του ρατσισμού και της ξενοφοβίας, την απουσία συμφωνίας για κοινή δράση και την ανάγκη να δοθούν στη συμβουλευτική επιτροπή άλλοι έξι μήνες για την ολοκλήρωση της μελέτης της όσον αφορά τη σκοπιμότητα σύστασης ενός ευρωπαϊκού κέντρου παρακολούθησης για το ρατσισμό και την ξενοφοβία[semigr ]

14. θεωρεί εντελώς ανεπαρκή την απάντηση του Ευρωπαϊκού Συμβουλίου στις ανωτέρω απειλές και προτίθεται, στο πλαίσιο της γνωμοδότησής του επί της πρόσφατης ανακοίνωσης της Επιτροπής, να συνεχίσει την πίεση για μια συνολική στρατηγική που να περιλαμβάνει όλα τα θεσμικά όργανα της Ένωσης[semigr ]

15. εκφράζει την ανησυχία του για το γεγονός ότι, όσον αφορά τα ναρκωτικά και το οργανωμένο έγκλημα, το Συμβούλιο περιορίστηκε στην ενασχόληση με μία έκθεση εμπειρογνωμόνων, η οποία εξετάστηκε εμπιστευτικά πριν από το Ευρωπαϊκό Συμβούλιο της Μαδρίτης και δεν υποβλήθηκε στο Ευρωπαϊκό Κοινοβούλιο στα πλαίσια της διαδικασίας διαβούλευσης[semigr ] σημειώνει, στο πλαίσιο αυτό, ότι μια από τις προτάσεις του Συμβουλίου ήταν η δημιουργία μίας ακόμη ad hoc ομάδας σχετικά με τα ναρκωτικά, η οποία θα προστεθεί στον ήδη μακροσκελή κατάλογο ομάδων εργασίας στον τομέα αυτόν[semigr ] χαιρετίζει, εντούτοις, την πρωτοβουλία για εξέταση της δυνατότητας εναρμόνισης των νομοθεσιών στα κράτη μέλη, με στόχο τη μείωση της κατανάλωσης και της εμπορίας ναρκωτικών[semigr ] θεωρεί ότι η διάσκεψη για τα ναρκωτικά που διεξήχθη στις Βρυξέλλες στις 7 και 8 Δεκεμβρίου 1995 αποτελεί μια εξαιρετική βάση για την προετοιμασία της Παγκόσμιας Διάσκεψης που έχει ζητήσει το Ευρωπαϊκό Κοινοβούλιο[semigr ]

16. λυπάται διότι το Ευρωπαϊκό Συμβούλιο δεν πέτυχε να υπερνικήσει την αντίσταση ενός μοναδικού κράτους μέλους, στην προσπάθεια να δοθεί κάποια αρμοδιότητα στο Ευρωπαϊκό Δικαστήριο όσον αφορά τη EUROPOL και τη σχετική με αυτήν σύμβαση[semigr ]

17. εκφράζει τη λύπη του για την αποτυχία έγκρισης του προγράμματος κατά της φτώχειας[semigr ]

Διεύρυνση

18. θεωρεί ότι το Ευρωπαϊκό Συμβούλιο θα έπρεπε να έχει αναφερθεί με περισσότερο συγκεκριμένο τρόπο στην έναρξη διαπραγματεύσεων ένταξης, έξι μήνες μετά το τέλος της Διακυβερνητικής Διάσκεψης, με όλες τις χώρες που έχουν καταθέσει αίτηση ένταξης και οι οποίες πληρούν τους αναγκαίους όρους, ακόμα και εάν δεν ενταχθούν όλες ταυτόχρονα[semigr ]

19. υπενθυμίζει ταυτόχρονα ότι οι διαπραγματεύσεις αυτές δεν θα οδηγήσουν σε θετικά αποτελέσματα παρά μόνο στο μέτρο που η Ένωση θα αποκτήσει ένα σαφές όραμα και κατάλληλες δομές ώστε να επιτραπεί η καλή λειτουργία μετά τη διεύρυνση, συμπεριλαμβανομένου του θεσμικού και χρηματοπιστωτικού τομέα[semigr ]

20. ζητεί από την Επιτροπή να εκπονήσει ταχέως ολοκληρωμένο έγγραφο σχετικά με τις πολιτικές, θεσμικές και οικονομικές πτυχές της διεύρυνσης[semigr ]

Εξωτερικές υποθέσεις

21. εκφράζει θετική άποψη όσον αφορά τη σύναψη διαφόρων συμφωνιών που συνδέουν την Ένωση με τις περιφέρειες του κόσμου που έχουν ιδιαίτερο ενδιαφέρον για τους Ευρωπαίους, όπως η Νότια και η Ανατολική Μεσόγειος, οι Ηνωμένες Πολιτείες, η Ρωσική Ομοσπονδία και οι χώρες μέλη του Mercosur[semigr ]

22. υπογραμμίζει τη σημασία της συνεργασίας στη μεσογειακή λεκάνη, η οποία πρέπει να ευνοηθεί από τη χρησιμοποίηση των δημοσιονομικών πόρων που προβλέπονται στο πρόγραμμα Meda[semigr ]

23. υποστηρίζει την ευρωπαϊκή ενίσχυση στην ειρηνευτική διαδικασία της Μέσης Ανατολής[semigr ]

24. θεωρεί ότι τα συμπεράσματα της επιτυχούς Ευρωμεσογειακής Διάσκεψης της Βαρκελώνης απαιτούν την ανάληψη πλήρους δέσμευσης για τη συνέχεια που θα πρέπει να δοθεί στη διάσκεψη αυτή, όπως έχει προγραμματισθεί[semigr ]

25. επιδοκιμάζει την υπογραφή της διαπεριφερειακής συμφωνίας πλαισίου για οικονομική και εμπορική συνεργασία μεταξύ της Ένωσης και της Mercosur, θεωρεί όμως ότι θα πρέπει να δοθεί τώρα σημαντικότερο οικονομικό και πολιτικό περιεχόμενο στη συμφωνία αυτή[semigr ]

26. χαιρετίζει τα συμπεράσματα του Ευρωπαϊκού Συμβουλίου όσον αφορά την Κούβα, και συγκεκριμένα το γεγονός ότι ο διάλογος και η συνεργασία με την Κούβα θα πρέπει να συνεχιστούν προκειμένου να υποστηριχθεί κατά τρόπο ενεργό η υπό εξέλιξη μεταρρυθμιστική διαδικασία, να προαχθεί ο σεβασμός τον ανθρωπίνων δικαιωμάτων και των θεμελιωδών ελευθεριών και να διευρυνθεί το πεδίο ιδιωτικής πρωτοβουλίας και η ανάπτυξη μιας κοινωνίας των πολιτών[semigr ]

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, τους αρχηγούς των εθνικών κυβερνήσεων, καθώς και στα άλλα θεσμικά όργανα.